Mariya Kunits. Mariya Kunits- 17-asrning mashhur ayol astronomlaridan biri boʻlib, Sileziyada dunyoga kelgan. U astronomiya sohasida katta yangiliklarni amalga oshirib, „Urania Propitia“ nomli asarni yozadi. Mariya Keplerning ikkinchi qonuni asosida astronomik jadvallarni ishlab chiqadi. Uning sharafiga Venera sayyorasidagi krater va Mariacunitia kichik sayyorasi nomlanadi. Hayoti. Mariya Kunits 1610-yilda Sileziyaning Volau shahrida (hozirgi Polsha, Volov shahri) tugʻilgan. Uning otasi Geynrix Kunits shifokor, onasi Mariya Sholts esa nemis olimi Anton fon Scholtzning qizi boʻlgan. Mariya yoshligida advokat Devid fon Gerstman bilan turmush qurdi, lekin uch yildan keyin turmush oʻrtogʻi kutilmaganda vafot etadi. 1630-yilda Mariya Elias fon Loʻven bilan turmush qurdi. Elias fon Loʻven ham astronom boʻlib, Mariyaning astronomiya bilan shugʻullanishini qoʻllab quvvatlaydi. Ular birgalikda 1627-yil 14-dekabrda Venera va 1628-yil aprelida Yupiter sayyoralarini kuzatishdi. Ilmiy faoliyati. Mariya Kunits tibbiyot, sheʼriyat, musiqa, matematika, qadimgi tillar va tarix sohalarida ham bilimga ega boʻlgan. Uning „Urania Propitia“ asari astronomiya olamida katta burulishga sabab boʻladi. Asarda Keplerning Rudolfin jadvallarini soddalashtirishda logarifmlardan foydalanish tavsiya etilgan. Mariya asarni 1650-yilda Muqaddas Rim imperatori Ferdinand III ga bagʻishlab, nemis va lotin tillarida nashr ettirdi. Mariya va Elias fon Lövenning astronomik tadqiqotlari koʻplab yangi kashfiyotlarga yoʻl ochib berdi. Ularning ishlari oʻz davrining eng ilgʻor astronomik jadvallaridan biri hisoblangan va sayyoralar harakati haqida yangi maʼlumotlar taqdim etdi. Ilmiy merosi. Mariya Kunitsning merosi asosan uning „Urania Propitia“ asari bilan bogʻliq. Bu asar astronomiya tarixida muhim oʻrin tutadi. Lekin, 1679-yilda Byczyna shahrida sodir boʻlgan yongʻinda Mariyaning uyi, astronomiya jihozlari, akademik kitoblar va hujjatlar yonib ketadi. Bugungi kunda „Urania Propitia“ning qoʻlyozma nusxalari Parij Astronomiya rasadxonasi, Florida universiteti kutubxonasi, Oklaxoma universiteti kutubxonalari va Indiana universitetining Bloomington Lilli kutubxonasida saqlanadi.